Tjærnås tror Solskjær kan fortsette så lenge han vil
Molde har hatt en blytung innledning på eliteserien, og fjorårets gullvinnere står med så lite som null poeng etter fire spilte kamper. Lørdag spiller de sin femte for sesongen, og Solskjærs menn trenger sårt en seier. Borte mot Odd er likevel ikke drømmeoppgjøret for laget fra Rosenes by i jakten på en etterlengtet trepoenger. Blåtrøyene har nemlig aldri vunnet på Skagerak Arena i eliteserien, og siden 1999 viser tallene for Moldes del 0-6-6 etter tolv besøk i Skien. - Det er en helt åpen kamp, men Odd har sett så solide ut i de to hjemmekampene at jeg mener de er snaue favoritter, sier C More-ekspert Tjærnås til VG før dagens oppgjør i Telemark.Skulle Molde ende opp med å gå av banen uten poeng også i dag, begynner det for alvor å ligne det man kan kalle en krise for Solskjær og Co. Tjærnås tror likevel den tidligere Manchester United-spissen kommer til å ha full tillit fra sine egne i lang tid fremover, uansett resultat. - Hvor lenge kan Solskjær fortsette uten poeng?Han mener grunnen til at Molde ikke ligner seg selv, er fordi de ikke har greid å erstatte de som bidro massivt i fjor med noen som er bedre eller i nærheten av like gode. - De har hentet mange spisser, men til nå er det ingen som beriker dem. Jeg tar likevel forbehold med Aliou Coly, som jeg er spent på. Coly scoret hele fire mål for Molde mot Elnesvågen og Omegn IL i cupen sist onsdag. - Dessuten har et par nøkkelspillere, blant andre Magnus Wolff Eikrem, vært langt under pari, legger han til.Lederen for Moldes supporterklubb «Tornekrattet», Oddmund Bjerkeset, er på vei til kampen i Skien når VG ringer. Han er stort sett enig med Tjærnås. - Han har bygd opp bra tillit ved å vinne serien de to første årene, så jeg tror han sitter trygt, sier Bjerkeset, men legger til: - Likevel er ingen større enn klubben, så han kan ikke gjøre hva som helst. Men vi skjønner vi også at det ikke er så mange som er bedre skikket til jobben enn han. Om lørdagens oppgjør på Skagerak Arena, sier han følgende: - Det blir tøft, men vi går for seier. Vi har slitt litt med banene vi har spilt på, men nå får vi i hvert fall et ordentlig underlag. Det vil gjøre forusetningene bedre for seier, avslutter supporterlederen. PS! Viking - Brann spilles også lørdag kveld. Den kampen begynner 18.00.
Molde og Ole Gunnar Solskjær (40) sliter voldsomt i eliteserien. Lørdag jakter de årets første trepoenger på en bane de aldri har vunnet tidligere.